Allister en die Rhule-raaiselRaymond Rhule weggelaat (Foto: fscheetahs.co.za) Wat moet ŉ mens glo? Die Springbokafrigter, Allister Coetzee, wat Maandag in Bloemfontein gesê het dat hy nie ŉ afrigter is wat ŉ speler ná net een swak vertoning pos nie … en dit die dag daarna doen? Coetzee het Dinsdag die vleuel Raymond Rhule, asook die groentjie-vleuel Sbu Nkosi en agtsteman Dan du Preez vrygestel om die naweek Curriebekerrugby te speel. Coetzee was weke lank in die spervuur oor Rhule se swak spelpeil, veral sy gebrekkige verdediging. Daar was baie druk op hom om Rhule te pos; in die media, by ondersteuners en oudspelers. Daar was statistieke om sy gebrekkige vertoning te staaf en oud-Bokvleuels soos Pieter Hendriks, Ray Mordt, Carel du Plessis en Chester Williams het die weglating van Ruan Combrinck erg bevraagteken. Coetzee was vol lof vir Rhule ná sy vertoning teen die Wallabies, maar toe breek die damwal teen die All Blacks nadat Rhule nege duikslae gemis het. Ja, die meeste daarvan was toe hy met afskoppe (en daar was baie) die bal gejaag het en verspot maklik deur Liam Squire en ŉ systapper soos Damian McKenzie geflous is. Dis ŉ taktiek wat die Bokke (en baie ander spanne volg). Dink net terug daaraan hoe suksesvol Bryan Habana druk op die ontvanger geplaas het. Maar Rhule het misgeduik en misgeduik en misgeduik … maar die wedstrydplan is nie verander nie. “Ons vergeet hoe goed hy teen Australië gespeel het,” het Coetzee geskerm. “Ek is nie ŉ afrigter wat net na een wedstryd kyk en hom dan weggooi nie. As ek hom nou weggooi en ŉ nuwe speler inbring, sal ons heel van voor af moet begin,” het Coetzee by die Bokke se spanhotel gesê. Die vraag is hoekom Coetzee Maandag gesê hy sal Rhule nie vir die wolwe gooi nie, nadat dit reeds in die Sondagkoerante bespiegel is dat Dillyn Leyds die jawoord vir Saterdag se toets in die Rugbykampioenskap teen die Wallabies sal kry. Die besluit is dus reeds verlede week geneem.